
ΠΕΙΡΑΙΑΣ 01/11/2026, Α.Π: 114
ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΔΟΕ 
Για μια ακόμα χρονιά 

η συντριπτική πλειονότητα των σχολείων του Συλλόγου μας 
είπε ΟΧΙ στην αξιολόγηση της σχολικής μονάδας

Συνάδελφοι, συναδέλφισσες, 
18 στα 20 δημοτικά και 15 στα 21 νηπιαγωγεία του Συλλόγου μας συντάχθηκαν φέτος με τα ενιαία κείμενα της ΔΟΕ, με αποφάσεις συλλόγων διδασκόντων που πάρθηκαν με μεγάλες πλειοψηφίες, στηρίζοντας αποφασιστικά τη συλλογική προσπάθεια ενάντια στα σχέδια της αξιολόγησης-κατηγοριοποίησης των σχολικών μονάδων.
Χαιρετίζουμε όλες/όλους τις/τους συναδέλφους σε όλες τις σχολικές μονάδες του Συλλόγου μας για την αποφασιστική στάση τους για μία ακόμα χρονιά ενάντια στην προωθούμενη εσωτερική και εξωτερική αξιολόγηση της σχολικής μονάδας, παρά τις προσπάθειες να χτυπηθεί και φέτος ο συλλογικός μας αγώνας και την καλλιέργεια φόβου που εκπορευόταν από διάφορα κέντρα. 

Συνεχίζουμε τον αγώνα!
Απέναντι στην κατηγοριοποίηση-ιδιωτικοποίηση της δημόσιας εκπαίδευσης, στις προσπάθειες επιβολής της ατομικής αξιολόγησης, της εμπέδωσης κλίματος φόβου και αυταρχισμού, της ενοχοποίησης των εκπαιδευτικών για τα προβλήματα της εκπαίδευσης, της υποβάθμισης των συλλόγων διδασκόντων, της διάσπασής τους μέσω της θεσμοθέτησης μεντόρων και ενδοσχολικών συντονιστών, της διαμόρφωσης ενός σχολείου που βρίσκεται έξω και μακριά από τις μορφωτικές ανάγκες των μαθητών, προτάσσουμε τη συλλογικότητα, την ενότητα, τη συνεργασία, τον αγώνα.
Παλεύουμε για την κατάργηση των αντιεκπαιδευτικών νόμων της αξιολόγησης, υπερασπιζόμενοι τα εργασιακά μας δικαιώματα και τις μορφωτικές ανάγκες των μαθητών μας. Παλεύουμε για παιδαγωγική ελευθερία και δημοκρατία στα σχολεία! 

ΓΙΑ ΤΟ  Δ.Σ.

